Versorgers reg om van hulp te wees in die gemeenskap | News24
Versorgers reg om van hulp te wees in die gemeenskap
;Hierdie groep versorgers het verlede week hul 6-maande kursus in tuisversorging met sukses voltooi. Voor van links is Elaine Hendricks, Lucricia Petrus, Caylain Arnolds, Lechandre Heyns, Daviddine Arendse, Francis Fortuin en Gillian Martin. Agter is suster Hester Welgemoed (kursus fasiliteerder), Ashlyn Jacobs, Elzetta Seekoei, Kayla Kleinbooi, Marlon Prince, Donovicia Draai, Sharon Prins en Melissa Fourie. Fotos:HEILIE COMBRINCK
Daar is ’n groeiende behoefte in die Uitenhage en Despatch areas na tuisversorgers wat verswaktes of bejaardes kan versorg in hulle eie wonings.
Om in dié behoefte te voorsien word daar 6-maande kursusse in tuisversorging aangebied by Aandmymering tehuis vir ouer persone. Suster Hester Welgemoed is in beheer van die opleiding. ’n Groep van 30 tuisversorgers het verlede Vrydag hul sertifikate ontvang na die suksesvolle voltooiing van die kursus. Hulle is nou gereed om in die gemeenskap van diens te wees.
Wat is tuisversorging?
Tuisversorgers vervul ’n belangrike rol in die lewe van bejaardes wat verkies om in die veiligheid en gemak van hul eie wonings versorging te ontvang.
Hul besoeke hang af van individue se behoeftes en toestand. Die minimum tydperk is 5 ure per dag en hul verskaf ook 24 uur versorging. Tuisversorgers help ook persone met Alzheimersiekte en demensie wat nog in hul eie woonplekke is.
Die volgende 6-maande kursus het op 1 Augustus begin. Vir meer inligting bel Estie by 041 992 1510.